Okresná prokuratúra Ružomberok 
Dončova 8, 034 53 Ružomberok 1 	

Sp. zn. : 1 Pv 228/12/5508	Ružomberok, 3.9.2012
EEČ : 2-42-95-2012

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Ružomberok
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v presne nezistený deň v mesiaci júl 2011 neoprávnene pripojil dom č. 99, odberné miesto č. 3082267 v obci Švošov, okres XXXXX, na rozvod elektrickej energie a to tak, že z pozície demontovaného elektromera z hlavného nemeraného prívodu vykonal jednofázové odbočenie, pričom spojil prívod s vývodom a súčasne tak elektrickú energiu neoprávnene odoberal do dňa 27.09.2011, čím spôsobil Stredoslovenskej energetike - Distribúcii, a. s., XXXXX, 01047 XXXXX, IČO: XXXXX, škodu vo výške 2369,08 Eur.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Podľa § 216 odsek 3 Trestného poriadku sa obvinenému ukladá, aby počas skúšobnej doby uhradil Stredoslovenskej energetike - Distribúcii, a. s., XXXXX, 01047 XXXXX, IČO: XXXXX, škodu vo výške 2369,08 Eur.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
          Poverený príslušník OO PZ XXXXX v konaní vedenom pod sp. zn. ORP-357/OO-RK-2012 zistil a preukázal, že obv. XXXXX spáchal prečin krádeže podľa § 212 ods. 2 písm. e)Trestného zákona.	
          
          Poverený príslušník po skončení  vyšetrovania mi predložil spis s návrhom na podanie obžaloby. Preskúmaním spisu som zistil, že obvinený dal súhlas na podmienečné zastavenie trestného stíhania. Z tohto hľadiska boli splnené podmienky pre postup podľa § 216 Trestného poriadku.
	
         Obvinený sa ku skutku, ktorý sa mu kladie za vinu, priznal.  Zo spáchania skutku je usvedčovaný  výpoveďou svedka poškodeného XXXXX, svedka XXXXX, fotodokumentáciou, listinnými dôkazmi.

Trestná sadzba za uvedený prečin je až na dva roky trestu odňatia slobody. 
	
Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta, alebo aj bez návrhu, podmienečne zastaviť trestné stíhanie, ak obvinený  vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne a nahradil škodu, pokiaľ bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a vzhľadom na osobu obvineného,  s prihliadnutím na jeho doterajší život a na okolnosti prípadu, možno  takéto rozhodnutie považovať za dostačujúce.
	
V konaní si poškodená Stredoslovenská energetika - Distribúcia, a. s., XXXXX, 01047 XXXXX uplatnila nárok na náhradu škody vo výške 2369,08 Eur. Poškodená spoločnosť s obvineným uzatvorila dohodu o pristúpení k dlhu v rámci ktorej sa obvinený zaviazal uhradiť tejto spoločnosti dlžnú čiastku v pravidelných mesačných platbách vo výške 230,- Eur, vždy do 20. dňa príslušného mesiaca na jej účet. 

Vzhľadom na uvedené skutočnosti mám za to, že u obv. XXXXX sú splnené podmienky potrebné pre podmienečné zastavenie trestného stíhania a to aj s prihliadnutím na správanie sa obvineného po spáchaní skutku, kedy počas prípravného konania vyjadril snahu nahradiť spôsobenú škodu.
	
 Počas skúšobnej doby bude obvinený musieť viesť riadny život, nedopúšťať sa trestnej, ani inej protispoločenskej činnosti a bude musieť nahradiť spôsobenú škodu v rozsahu uvedenom vo výrokovej časti tohto uznesenia. Ak týmto podmienkam vyhovie, rozhodne sa o jeho osvedčení. Inak sa bude, a to prípadne aj počas skúšobnej doby, v trestnom stíhaní pokračovať.
	
 Skúšobná doba v trvaní 12 mesiacov bola určená s prihliadnutím na osobu obvineného  a všetky okolnosti prípadu.
	
             S poukázaním na uvedené som preto rozhodol tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Stankoviansky
prokurátor